Valters Caps

Biogrāfija

Dzimis Rīgā, vācbaltiešu ģimenē. Izgudrotāja tēvs Kārlis bija Lielbritānijas pavalstnieks, bet māte Emīlija Antonija Ida Burhards – baltvāciete.  1918. gadā Krievijas varas iestādes vairākas rīdzinieku ģimenes, to skaitā arī Capu ģimeni, izsūtīja uz Ufas pilsētu Urālos. Pēc atgriešanās Latvijā ģimene 1921. gadā nolēma caur Tallinu doties uz Rietumiem. Vispirms uz Tallinu aizbrauca tēvs, ģimene viņam pievienojās vēlāk.  Valters Caps palika Tallinā, kur ilgāku laiku strādāja ar fototehniku saistītus darbus. 1922. gadā viņš kļuva par mācekli pie Tallinas labākās mākslas fotogrāfijas darbnīcas vadītāja Valtera Lemberga (Walter Lemberg).
Lai gan Valters Caps bija autodidakts ar nelielu skolas izglītību, viņam piemita izcilas konstruktora spējas. Jau 1922. gadā Valters Caps sāka domāt par neliela fotoaparāta izveidi. 1932. gadā Valters Caps un Rihards Jirgens izveido kopuzņēmumu, kurā Caps iegulda savas idejas, Jirgens – naudu. "Minox" fotoaparāta prototips tapa laikā no 1932. līdz 1936. gadam. Tā izveidē Caps piesaistīja optiķi Karlu Indusu un mehāniķi Hansu Epneru. Neraugoties uz to, ka izgatavotais fotoaparāts bija izcils smalkmehānikas paraugs, tas tomēr neguva ražotāju atsaucību līdz brīdim, kad Valsts elektrotehniskā fabrikas (VEF) pārstāvji Tallinā noorganizēja tikšanos ar VEF direktoru Teodoru Vītolu. Lai gan šādas tehnikas izgatavošana bija risks, jo fabrika līdz šim nebija izgatavojusi neko tamlīdzīgu, VEF piekrita sadarbībai ar Capu. Valters Caps noslēdza līgumu un, pārceļoties atpakaļ uz Rīgu, kopā ar latviešu konstruktoriem un inženieriem sāka tehnoloģisko izstrādi rūpnieciskajai ražošanai. "Minox" fotoaparātu masveida ražošana tika uzsākta 1938. gadā.
Pēc Latvijas okupācijas un pievienošanas PSRS, Valters Caps kopā ar citiem baltvāciešiem 1941.gada martā pameta Latviju un devās uz Vāciju. Tur viņš apmetās Berlīnē, kur viņš līdz 1945. gadam strādāja firmas AEG Mikroskopijas nodaļā.
Pēc Otrā pasaules kara Valters Caps atjauno sadarbību ar Jirgenu un 1945. gadā nodibina firmu Minox GmbH, atsākot kara laikā pārtraukto "Minox" fotoaparātu ražošanu. 1950. gadā viņam radās konflikts šajā uzņēmumā un viņš devās uz Šveici, kur turpināja veikt konstruēšanas darbus miniatūrās fotogrāfijas jomā. 1990. gadā viņš atjaunoja sadarbību ar uzņēmumu.
Pēc Latvijas valstiskuma atjaunošanas vairākkārt viesojies Latvijā. 2003. gadā, 97 gadu vecumā, viņš nomira Šveicē.

Minox T8 tālskatis

Valtera Capa pēdējais izgudrojums bija kabatas izmēra tālskatis "Minox T8", ko viņš  radīja pēc sadarbības atjaunošanas ar Minox GmbH.

Patenti

Valtera Capa radītā "Minox" fotoaparāta konstrukcija balstījās uz vairākiem inovatīviem inženiertehniskiem risinājumiem, par kuriem kopumā tika saņemti 66 patenti 18 valstīs.

Publikācijas

Walter Zapp (1944). "Ein russisches Galvanometer" (vāciski). Physikalische Blätter 1 (9):  138 - 140. doi:10.1002/phbl.19440010907.

Apbalvojumi

2001. gadā Valteram Capam ir piešķirts Latvijas Zinātņu akadēmijas goda doktora grāds inženierzinātnēs (Dr.sc.ing.h.c.). Tajā pašā gadā viņš saņēma Igaunijas Māras Zemes krusta ordeni. 2002. gadā Valters Caps saņēma Vācijas Federatīvās Republikas Goda ordeni.

Piemiņa

1994.gadā Igaunijas pasts laida apgrozībā īpašu pastmarku par godu Valteram Capam.
1996. gadā Valtera Capa vārdā nosaukta viena no Veclāras ielām, kurā atrodas firmas Minox GmbH galvenā mītne.
2004. gada septembrī Latvijas Zinātņu akadēmija un Latvijas Patentu valde apstiprināja nolikumu iedibinātajai Valtera Capa balvai par izcilu izgudrojumu. Līdz šim balva pasniegta piecas reizes.
2007. gada režisora Kurta Vidmera dokumentālā filma ar nosaukumu "Minox leģenda", kurā atveidota leģendārā fotoaparāta tapšanas vēsture un nozīme fotorūpniecībā. Tajā redzams arī pats Valters Caps un viņa dēls un meita.